नाथूला दर्रा
नाथूला हिमालय का एक पहाड़ी दर्रा है जो भारत के सिक्किम राज्य और दक्षिण तिब्बत में चुम्बी घाटी को जोड़ता है। यह १४ हजार २०० फीट की ऊंचाई पर है। भारत और चीन के बीच १९६२ में हुए युद्ध के बाद इसे बंद कर दिया गया था। इसे वापस जूलाई ५, २००६ को व्यापार के लिए खोल दिया गया है। बीसवीं सदी की शुरुआत में भारत और चीन के होनेवाले व्यापार का ८० प्रतिशत हिस्सा नाथू ला दर्रे के ज़रिए ही होता था। यह दर्रा प्राचीन रेशम मार्ग की एक शाखा का भी हिस्सा रहा है। 'ला' शब्द तिब्बती भाषा में 'दर्रे' का अर्थ रखता है। भारत की ओर से यह दर्रा सिक्किम की राजधानी गान्तोक शहर से तकरीबन पूरब में स्थित है। केवल भारतीय नागरिक ही यहाँ जा सकते हैं और इसके लिए भी उन्हें गान्तोक से पारपत्र (पास) बनवाना होता है।
भद्रा नदी
भद्रा नदी (Bhadra River) भारत के कर्नाटक राज्य में बहने वाली एक नदी है। यह तुंगभद्रा नदी की एक उपनदी है। यह कर्नाटक के चिकमगलूर ज़िले में कुदरेमुख में पश्चिमी घाट की ऊँचाईयों से आरम्भ होती है। यहाँ से यह पूर्व की ओर बहती है और शिमोगा ज़िले में कूडली गाँव में तुंगभद्रा नदी से संगम कर उसमें विलय हो जाती है। तुंगभद्रा यहाँ से पूर्व बहती हुई कृष्णा नदी में विलय होती है जो स्वयं आगे बंगाल की खाड़ी में बह जाती है।